Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ με την οποία εξουσιοδοτείται η Ιταλία να εφαρμόσει διαφοροποιημένο συντελεστή των ειδικών φόρων κατανάλωσης σε ορισμένα πετρελαιοειδή τα οποία χρησιμοποιούνται για ειδικούς σκοπούς, σύμφωνα με τη διαδικασία που προβλέπεται από το άρθρο 8, παράγραφος 4 της οδηγίας 92/81/ΕΟΚ .

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Σύμφωνα με το άρθρο 8, παράγραφος 4, της οδηγίας 92/81/ΕΟΚ του Συμβουλίου για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή [1], το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να εξουσιοδοτήσει οποιοδήποτε κράτος μέλος να χορηγήσει απαλλαγές ή μειώσεις των ειδικών φόρων κατανάλωσης για λόγους ειδικής πολιτικής.

[1] ΕΕ L 316 της 31.10.1992, σ.12. Οδηγία που τροποποιήθηκε τελευταία από την οδηγία 94/74/ΕΚ (ΕΕ L 365 της 31.12.1994, σ.46).

Με μία σειρά επιστολών, και συγκεκριμένα με επιστολή που έλαβε η Γενική Γραμματεία της Επιτροπής στις 29 Ιουνίου 1999, οι ιταλικές αρχές ενημέρωσαν την Επιτροπή σχετικά με ένα μέτρο για τη μείωση των ειδικών φόρων κατανάλωσης για το πετρέλαιο εσωτερικής καύσης που χρησιμοποιείται στα εμπορικά οχήματα.

Η Ιταλία τροποποίησε το καθεστώς της για τους ειδικούς φόρους κατανάλωσης που επιβάλλονται στα πετρελαιοειδή, προκειμένου να συμπεριλάβει φορολογικές κλίμακες που βασίζονται στις εκπομπές CO2 των καυσίμων. Η τροποποίηση αυτή θα έχει ως αποτέλεσμα την ετήσια αύξηση των ειδικών φόρων κατανάλωσης επί των πετρελαιοειδών έως το 2005. Η Ιταλία επιθυμεί να θεσπίσει ένα μηχανισμό που θα επιτρέπει στους οδικούς μεταφορείς εμπορευμάτων να ζητούν την επιστροφή των ειδικών φόρων κατανάλωσης για να αντισταθμίσουν αυτή την αύξηση. Ο μηχανισμός αυτός είναι παρόμοιος με τον μηχανισμό άλλων καθεστώτων που εφαρμόζονται ήδη στις Κάτω Χώρες και στη Γαλλία.

Σύμφωνα με το άρθρο 8 παράγραφος 4 της ανωτέρω οδηγίας, η Γενική Γραμματεία της Επιτροπής ενημέρωσε τα άλλα κράτη μέλη με επιστολή της 28ης Ιουλίου 1999 σχετικά με το μέτρο που προτείνει η ιταλική κυβέρνηση.

Σύμφωνα με το άρθρο 8, παράγραφος 4 τρίτο εδάφιο της ανωτέρω οδηγίας, η Επιτροπή υπέβαλε, στις 10 Οκτωβρίου 1999, μία ανακοίνωση στο Συμβούλιο για τη διατύπωση βασικών αντιρρήσεων όσον αφορά την εφαρμογή της αίτησης παρέκκλισης που υπέβαλε η Ιταλία. Αυτές οι αντιρρήσεις αφορούσαν την εφαρμογή του μέτρου μόνο στους οδικούς μεταφορείς εμπορευμάτων για λογαριασμό τρίτου και το σύστημα επιστροφής σε μη Ιταλούς μεταφορείς.

Μετά από επαφές με τις υπηρεσίες της Επιτροπής, οι ιταλικές αρχές τροποποίησαν τη νομοθεσία τους ώστε να ληφθούν υπόψη αυτές οι αντιρρήσεις.

Διαφοροποιημένοι φόροι που εφαρμόζονται στον τομέα των μεταφορών μπορούν να γίνουν δεκτοί στο πλαίσιο των κανόνων για τις κρατικές ενισχύσεις, εφόσον αποσκοπούν στο να διασφαλίσουν την επίτευξη στόχων που έχουν συμφωνηθεί σύμφωνα με την κοινή πολιτική των μεταφορών, ιδίως περιβαλλοντικών στόχων, και εφόσον τηρούν επίσης τους ελάχιστους συντελεστές ειδικών φόρων κατανάλωσης που καθορίζονται από την οδηγία 92/82/ΕΟΚ. Η Επιτροπή δύναται επομένως να αποδεχθεί την αρχή διαφοροποιημένων φόρων που εφαρμόζονται αδιακρίτως και σκοπός των οποίων είναι να δοθεί προσωρινό αντιστάθμισμα στις επιχειρήσεις και να τις βοηθήσει να προσαρμοστούν στις αυξημένες δαπάνες που πρέπει να αντιμετωπίσουν εξαιτίας αλλαγής του φορολογικού συστήματος για λόγους προστασίας του περιβάλλοντος.

Η προαναφερθείσα οδηγία προβλέπει ότι η Επιτροπή εξετάζει περιοδικά τις απαλλαγές ή μειώσεις. Εάν η Επιτροπή κρίνει ότι δεν είναι δυνατόν να διατηρηθούν πλέον για λόγους αθέμιτου ανταγωνισμού ή στρέβλωσης της λειτουργίας της εσωτερικής αγοράς ή διότι δεν συμβιβάζονται με την κοινοτική πολιτική για την προστασία του περιβάλλοντος, υποβάλλει τις κατάλληλες προτάσεις στο Συμβούλιο. Εν πάση περιπτώσει, η παρούσα παρέκκλιση πρέπει να επανεξεταστεί πριν από τις 31 Δεκεμβρίου 2000, οπότε λήγει η άδεια που χορηγείται με την παρούσα απόφαση. Το Συμβούλιο θα επανεξετάσει την κατάσταση βάσει προτάσεως της Επιτροπής και θα αποφασίσει εάν πρέπει να ανακληθεί, να τροποποιηθεί ή να παραταθεί η άδεια.

Πρόταση ΠΟΦΑΣΗΣ ΤΟΥ ΣΥΜΒΟΥΛΙΟΥ με την οποία εξουσιοδοτείται η Ιταλία να εφαρμόσει διαφοροποιημένο συντελεστή των ειδικών φόρων κατανάλωσης σε ορισμένα πετρελαιοειδή τα οποία χρησιμοποιούνται για ειδικούς σκοπούς, σύμφωνα με τη διαδικασία που προβλέπεται από το άρθρο 8, παράγραφος 4 της οδηγίας 92/81/ΕΟΚ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

´Εχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 92/81/ΕΟΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή [2], και ιδίως το άρθρο 8, παράγραφος 4,

[2] ΕΕ L.316 της 31.10.1992, σ.12. Οδηγία που τροποποιήθηκε τελευταία από την οδηγία 94/74/ΕΚ (ΕΕ L 365 της 31.12.1994, σ.46).

την πρόταση της Επιτροπής,

Εκτιμώντας τα εξής:

(1) Σύμφωνα με το άρθρο 8, παράγραφος 4 της οδηγίας 92/81/ΕΟΚ, το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να εξουσιοδοτήσει οποιοδήποτε κράτος μέλος να χορηγήσει απαλλαγές ή μειώσεις για λόγους ειδικής πολιτικής των ειδικών φόρων κατανάλωσης που επιβάλλονται στα πετρελαιοειδή.

(2) Οι ιταλικές αρχές ενημέρωσαν την Επιτροπή σχετικά με την πρόθεσή τους να εφαρμόσουν, από την 1η Ιανουαρίου 1999, διαφοροποιημένο συντελεστή ειδικών φόρων κατανάλωσης για το πετρέλαιο εσωτερικής καύσης που χρησιμοποιούν οι οδικοί μεταφορείς εμπορευμάτων.

(3) Τα υπόλοιπα κράτη μέλη έχουν ενημερωθεί σχετικά.

(4) Η Επιτροπή εξετάζει περιοδικά τις μειώσεις και απαλλαγές των ειδικών φόρων κατανάλωσης, προκειμένου να ελέγξει εάν συμβιβάζονται με τη λειτουργία της εσωτερικής αγοράς ή με την κοινοτική πολιτική για την προστασία του περιβάλλοντος.

(5) Η άδεια που παρέχεται με την παρούσα απόφαση δεν θίγει την εφαρμογή των κανόνων για τις κρατικές ενισχύσεις.

(6) Το Συμβούλιο πρέπει να εξετάσει την παρούσα απόφαση, βάσει προτάσεως της Επιτροπής, πριν από τις 31 Δεκεμβρίου 2000, οπότε λήγει η άδεια που χορηγείται με την παρούσα απόφαση.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Σύμφωνα με το άρθρο 8, παράγραφος 4, της οδηγίας 92/81/ΕΟΚ, η Ιταλία εξουσιοδοτείται να εφαρμόσει, από την 1η Ιανουαρίου 1999 έως τις 31 Δεκεμβρίου 2000, διαφοροποιημένο συντελεστή ειδικών φόρων κατανάλωσης για το πετρέλαιο εσωτερικής καύσης που χρησιμοποιείται από τους οδικούς μεταφορείς εφόσον ο εφαρμοζόμενος συντελεστής είναι σύμφωνος με τις υποχρεώσεις που καθορίζονται από την οδηγία 92/82/ΕΟΚ του Συμβουλίου, της 19ης Οκτωβρίου 1992, για την προσέγγιση των συντελεστών των ειδικών φόρων κατανάλωσης στα πετρελαιοειδή [3] και, ειδικά, των ελάχιστων συντελεστών που αναφέρονται στο άρθρο 5 αυτής της οδηγίας.

[3] ΕΕ L 316 της 31.10.1992, σ.19. Οδηγία που τροποποιήθηκε τελευταία από την οδηγία 94/74/ΕΚ (ΕΕ L 365 της 31.12.1994, σ.46).

Άρθρο 2

Η παρούσα απόφαση απευθύνεται στην Ιταλία.

Βρυξέλλες,

Για το Συμβούλιο

Ο πρόεδρος